টানা  বর্ষণ এবং পাহাড় থেকে নেমে আসা ঢলে ক্ষতিগ্রস্ত বিভিন্ন এলাকা পরিদর্শন করে কক্সবাজার সদর-রামু আসনের সংসদ সদস্য লুৎফুর রহমান কাজল ক্ষতিগ্রস্তদের কাছে শুকনো খাবার সরবরাহের দাবী জানিয়েছেন। তিনি গতকাল বৃহস্পতিবার বিকাল থেকে রাত পর্যন্ত ঈদগাঁও পালপাড়া, জালালাবাদ, পোকখালীসহ বন্যায় ক্ষতিগ্রস্ত বিভিন্ন এলাকা পরিদর্শন করেন।  তিনি জানান, টানা বর্ষণ এবং পাহাড়ী ঢলে কক্সবাজারের জালালাবাদ, পোকখালী, ইসলামাবাদ, ইসলামপুর, ঈদগাও, খুরুস্কুলসহ বিভিন্নস্থানের নিম্নাঞ্চল ডুবে গিয়ে হাজার হাজার মানুষ পানিবন্দী হয়ে পড়েছে। বন্যার  পানি বাড়ীঘরে প্রবেশ করায় শত শত পরিবারে রান্নাবান্না বন্ধ হয়ে গেছে। পানিবন্দী এলাকায় শুকনো খাবারের সংকট দেখা দিয়েছে। তবে বন্যায় সবচেয়ে বেশি ক্ষতিগ্রস্ত হয়েছে পোকখালীর পশ্চিম পাড়া। ওই এলাকায় বর্তমানে কয়েক হাজার মানুষ পানিবন্দী রয়েছে।  বন্যায় ক্ষতিগ্রস্ত এলাকা পরিদর্শনকালে সংসদ সদস্যের সাথে আরো উপস্থিত ছিলেন, ঈদগাঁও সাংগঠনিক উপজেলা বিএনপির সভাপতি এম মমতাজুল ইসলাম, বিএনপি আব্দুল্লাহ খান, মমতাজ আহমদ, আবদুস সালাম, মোজাম্মেল হক, যুবদল নেতা মোজাফ্ফর আহমদ সুমন, শফিউল আলম আযাদ, মফিজ আহমদ প্রমূখ।